Uznesenie Okresného súdu Spišská Nová Ves sp. zn. 13Er/668/2015 z 9. 9. 2024

Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Spišská Nová Ves 13Er/668/2015 7615212654 09. 09. 2024 JUDr. Katarína Šťastná ECLI:SK:OSSN:2024:7615212654.3
Uznesenie Okresný súd Spišská Nová Ves v právnej veci exekúcie vedenej u súdneho exekútora JUDr. Ladislava Jakubca, Exekútorský úrad v Bratislave, Zámocká 30, 811 01 Bratislava, ako nástupcu pôvodne povereného súdneho exekútora JUDr. Rudolfa Krutého, Ph.D., pod číslom EX 26897/23 (pôvodne 32618/15), na návrh oprávneného: POHOTOVOSŤ, s.r.o., Pribinova 4195/25, 811 09 Bratislava, IČO: 35807598, proti povinnému: A. B., nar. XX.X.XXXX, trvale bytom C. D. XXX/X, XXX XX A., pre vymoženie istiny 894,42 € s prísl. takto rozhodol:
I. Súd určuje, že došlo k zastaveniu starej exekúcie ku dňu 18.8.2020. II. Súdny exekútor nemá nárok na náhradu paušálnych trov exekúcie. odôvodnenie: 1. Tunajší súd na žiadosť súdneho exekútora a na návrh oprávneného vydal dňa 27.7.2015 poverenie na výkon exekúcie pre súdneho exekútora na vymoženie uloženej povinnosti istiny 894,42 € s príslušenstvom a trov exekúcie. 2. Súdny exekútor bol súdom vyzvaný na podanie správy o stave exekúcie a preukázanie, či exekúcia spĺňa podmienky na zastavenie starej exekúcie v zmysle zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len ako „ZoUNEK“). 3. Súdny exekútor na výzvu súdu oznámil, že exekučné konanie nebolo zastavené z dôvodu výnimky v zmysle § 2 ods. 2 písm. f) ZoUNEK, nakoľko mu oprávnený oznámil platby od povinného, okrem iných, aj zo dňa 31.7.2020 vo výške 15 €, zo dňa 31.1.2022 vo výške 15 € a zo dňa 26.7.2023 vo výške 17,10 €. 4. Podľa § 2 ods. 1 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 5. Podľa § 2 ods. 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom,
b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 6. Podľa § 3 ods. 1 a 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, (1) rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi, ak § 4 neustanovuje inak; na zmenu exekútora sa neprihliada. (2) Ak v rozhodnej dobe nedošlo k vymoženiu celého vymáhaného nároku, platí, že sa nezistil majetok, ktorý by stačil aspoň na úhradu trov starej exekúcie. 7. Podľa § 4 ods. 1 a 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, (1) ak súd ku dňu, keď sa má stará exekúcia podľa tohto zákona zastaviť rozhoduje o odklade starej exekúcie a odklad starej exekúcie povolí, odklad starej exekúcie je povolený alebo je stará exekúcia odložená, rozhodná doba podľa § 3 sa predlžuje o 12 mesiacov odo dňa uplynutia doby, na ktorú je stará exekúcia odložená. (2) Rozhodná doba podľa § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje o a) námietkach proti starej exekúcii, b) zastavení starej exekúcie, c) odklade starej exekúcie a odklad starej exekúcie nepovolí, d) vylúčení veci zo starej exekúcie, e) návrhu na pripustenie zmeny účastníka exekučného konania na strane povinného a zmenu účastníka exekučného konania povolí, f) schválení príklepu, g) schválení rozvrhu výťažku. 8. Podľa § 5 ods. 1 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky na svojom webovom sídle v strojovo čitateľnom elektronickom formáte. 9. Podľa § 5 ods. 3 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 10. Podľa § 8 ods. 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 11. Podľa § 6 ods. 4 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, exekútor nemá nárok na náhradu paušálnych trov, ak a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3 alebo b) ide o starú exekúciu, ktorá nebola zapísaná v centrálnom registri exekúcií.
12. Podľa § 243h ods. 1 zákona č. 233/1995 Z.z. o súdnych exekútoroch v účinnom znení ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. Pravidlá pre prideľovanie vecí exekútorom podľa § 55 ods. 4 a 5 sa použijú len s ohľadom na veci pridelené podľa predpisov účinných po 1. apríli 2017. 13. Po preskúmaní správy súdneho exekútora má súd za to, že v tomto prípade došlo k zastaveniu exekúcie ex lege v zmysle § 2 ods. 1 písm. a) ZoUNEK. 14. Súd v prvom rade poukazuje na skutočnosť, ktorá mu je známa z úradnej činnosti, že takmer vo všetkých obdobných exekučných konaniach, s totožným oprávneným a totožným súdnym exekútorom, oprávnený oznamuje totožné platby v rovnakej alebo obdobnej výške. Jedná sa vždy o jednu platbu vo výške 15 € zo dňa 20.12.2019, prípadne z iného dňa tesne pred 1.1.2020, kedy nadobudol účinnosť ZoUNEK, podľa ktorého by inak došlo k zastaveniu exekúcie ex lege. Následne ide zväčša aj o druhú a ďalšie platby vo výške 15 €, prípadne obdobnej v sume (cca. od 15 do 20 €) dosiahnuté tesne pred uplynutím každých 18 mesiacov od účinnosti ZoUNEK, teda v júni 2021 a decembri 2022. Na výzvy súdu v iných obdobných exekučných konaniach ani súdny exekútor a ani oprávnený nevedeli súdu hodnoverne preukázať, že tieto platby boli reálne získané priamo od povinného a nie od tretej osoby, čo nemôže byť považované za čiastočný výťažok v exekúcii. Oprávnený zväčša na takéto výzvy nereagoval, alebo len predložil výpis z poštového účtu, z ktorého bolo zrejmé, že v rovnaký deň evidoval množstvo rovnakých platieb v rovnakej výške, kde bolo iba rukou dopísané, do akého exekučného konania tieto platby „patria“. 15. V danom prípade oprávnený oznámil prvú platbu vo výške 15 € až zo dňa 31.7.2020, čo zodpovedá skutočnosti, že poverenie na vykonanie exekúcie bolo exekútorovi doručené až dňa 17.8.2015, odkedy začala plynúť rozhodná doba 5 rokov, ktorá by bola uplynula dňom 17.8.2020. Oprávnený, teda vedel presne, kedy súdny exekútor prevzal poverenie a tomu prispôsobil aj ním oznamované platby v danom prípade, t.j. každých 18 mesiacov počítaných s ohľadom k 17.8.2020 a nie k 1.1.2020, ako tomu je vo väčšine starších konaní, kde rozhodná doba uplynula pred 1.1.2020. 16. Z uvedeného je zrejmé, že oprávnený, s očividným úmyslom obchádzať zákon, vykonal buď fiktívne alebo reálne, no celkom zrejme účelové hromadné platby vo väčšine obdobných exekučných konaní s cieľom navodiť situáciu, kedy sa javí, že nastala zákonná výnimka zo zastavenia predmetnej exekúcie ex lege. Takémuto účelovému postupu obchádzajúcemu zákon súd nemôže poskytnúť právnu ochranu a považovať ho súladný so zákonom. Vzhľadom na celkom zrejmú účelovosť postupu oprávneného a súdneho exekútora súd na uvedené platby neprihliadal a vzhľadom na vyjadrenie exekútora mal za to, že ku dňu 18.8.2020 nebolo v posledných 18 mesiacoch spätne dosiahnutý minimálny výťažok vo výške aspoň 15 € a zároveň k tomto dňu uplynula rozhodná doba. Nakoľko súdny exekútor ani na výzvu súdu nevydal upovedomenie o zastavení starej exekúcie, tak súd v zmysle § 8 ods. 2 ZoUNEK sám určil výrokom č. I, že došlo k zastaveniu starej exekúcie ku dňu 18.8.2020. 17. Výrokom č. II súd rozhodol, že súdny exekútor nemá nárok na náhradu paušálnych trov exekúcie a to z dôvodu podľa § 6 ods. 6 písm. a) ZoUNEK, keďže súdny exekútor nevydal a nezaslal upovedomenie o zastavení starej exekúcie v lehote podľa § 5 ods. 3 ZoUNEK. Poučenie: Proti tomuto uzneseniu odvolanie
nie
j e prípustné.

